钦定古今图书集成/明伦汇编/皇极典/第112卷 > 金六
## 钦定古今图书集成/明伦汇编/皇极典/第112卷 > 金六

### 章宗本纪下

按《金史章宗本纪》：“承安元年春正月辛巳朔，受宋、高
丽、夏使朝贺。甲申，大盐泺群牧使移剌睹等为广吉
剌部兵所败，死之。丁亥，国子学斋长张守愚上《平边
议》三篇，特授本学教授，仍以其议付史馆。二月甲子，
命有司祀高禖，如新仪。丁卯，右丞相襄、左丞衡至自
军中。己巳，复命还军，幸都南行宫春水。甲戌，至自行”
宫。是月，初造虎符发兵。三月丁酉，如万宁宫。不雨，遣
官望祭岳镇海渎于北郊。癸卯，敕尚书省“刑狱虽已
奏行，其间恐有疑枉，其再议以闻。人命至重，不可不
慎也。”甲辰，遣参知政事尼庞古鉴祈雨于社稷。丁未，
复遣使就祈于东岳。夏四月辛亥，命尚书右丞胥持
国祈雨于太庙。壬子，遣使审决免狱。京城禁伞扇。戊
午，初行区种法，民十五以上、六十以下有土田者丁
种一亩。乙丑，命御史大夫移剌仲方祈雨于社稷。壬
申，命参知政事马琪祈雨于太庙。甲戌，尚书省以赵
承元言，请追上孝懿皇太后册宝，然后行谥册礼。礼
官执奏：“尊皇太后已诏示中外，无追册礼。”从之。戊寅，
上以久不雨，命礼部尚书张𬀩祈于北岳。己卯，遣官
望祭岳镇海渎于北郊。五月庚辰朔，观稼于近郊，因
阅区田。乙酉，以久旱徙市。庚寅，诏复市如常。壬辰，以
尚药局副使粘割忠为“横赐夏国使。”乙未，参知政事
尼庞古鉴薨。庚子，雨足。六月甲寅，上以百姓艰食，诏
出仓粟十万石，减价以粜之。乙丑，平晋县民利通家
蚕自成绵段，长七尺一寸五分，阔四尺九寸，诏赐绢
十匹。丁卯，敕：“自今长老、太师、大德不限年甲。长老、太
师许度弟子三人，大德二人。戒僧年四十以上者度
一人。其大定十五年附籍沙弥年六十以上，并令受
戒，仍不许度弟子。尼、道士、女冠亦如之。”御史大夫移
剌仲方罢。庚午，幸环秀亭观稼。癸酉，诏“应禁军器路
分步弓手拟于射粮军内选之，马弓手拟于猛安谋
克军户馀丁内选之。其有为百姓害，从本州县断遣。
无猛安户，于二百里内屯驻军馀丁内取之。”依步弓
手月给二贯石。七月庚辰，御紫宸殿，受诸王、百官贺。
赐诸王、宰执酒。敕有司以酒万尊置通衢，赐民纵饮。
乙酉，敕：“今后高丽、夏使入见敷奏。令新设各国通事
具公服与阁门使上殿监听。”命有司收瘗西北路阵
亡骸骨。八月己酉，猎于近郊。癸丑，幸玉泉山。甲子，以
郊祀日期诏中外。戊辰，至自万宁宫。以陕西西路转
运使董师中为御史大夫。癸酉，左丞衡丁父忧。九月
丁丑朔，天寿节，宋、高丽、夏遣使来贺。幸天长观。辛巳，
以右丞相襄为左丞相、监修国史，封常山郡王。壬午，
赐襄酒百尊。太白昼见。癸未，都人进酒三千一百瓶，
诏以赐北边军吏。以吏部尚书张嗣等为贺宋生日
使。癸巳，左丞衡起复。丁酉，知大兴府卞、同知郭铸以
擅逮问宰臣，各笞四十。辛丑，西南路招讨使仆散揆
至自军。乙巳，以国子监丞乌古论达吉不为夏“国生
日使。”冬十月丙午朔，诏选亲军八百人戍抚州。庚戌，
命左丞相襄行省于北京，签书枢密院事完颜匡行
院于抚州。丙辰，祫享于太庙。十一月戊子，参知政事
马琪罢。庚寅，特满郡牧契丹陀锁德寿反，泰州军击
败之。御史大夫董师中、北京留守裔并为参知政事。
甲午，以陕西路统军使崇道等为贺宋正旦使。丁酉，
朝享于太庙。戊戌，有事于南郊，大赦，改元。己亥，曹王
永升率亲王、百官贺。癸卯，命有司祈雪，仍遣官祈于
东岳。十二月丙午，枢密使唐括贡率百官请上尊号，
不允。己酉，遣提点太医、近侍局使李仁惠劳赐北边
将士，授官者万一千人，授赏者几二万人，凡用银二
十万两，绢五万匹、钱三十二万贯。庚戌，以同知登闻
检院阿不罕德刚为高丽国生日使。壬子，枢密使唐
括贡复率百官请上尊号，不允。

二年春正月乙亥朔，宋、高丽、夏遣使来贺。乙酉，敕职
官犯赃私不得诉于同官。丁亥，如安州春水。丁酉，至
自春水。辛丑，宋主以母后丧，遣使告哀。二月丁巳，敕
“自今职官犯赃，每削一官，殿一年。”是日，太白昼见，经
天。是月，特命袭封衍圣公孔元措世袭兼曲阜令。三
月己卯，亲王百官复请上尊号，不允。壬午，命尚书户
部侍郎温昉佩金符，行六部尚书于抚州。庚寅，幸西

号，不允。以参知政事裔代左丞相襄行省于北京。夏
四月甲寅，如万宁宫。丙辰，命有司祈雨，望祭岳镇海
渎于北郊。甲子，祈雨于社稷。尚书省奏：“比岁北边调
度颇多，请降僧道空名度牒、紫褐师德号，以助军储。”
从之。癸酉，亲王宣敕始用女直字。五月甲戌朔，谕宰
臣曰：“比以军须随路赋调，司县不度缓急，促期征敛，
使民费及数倍，胥吏又乘之以侵暴。其令提刑司究
察之。”丙子，集官吏于尚书省，诏谕之曰：“今纪纲不立，
官吏弛慢，迁延苟简，习以成弊。职官多以吉善求名，
计得自安，国家何赖焉？至于徇情卖法，省部令史尤
甚。尚书省其戒谕之。”丁丑，北京行省参知政事裔移
驻临潢府。庚辰，升抚州为镇宁军。以雨足，报祭于社
稷。甲申，望祭岳镇海渎于北郊。丁亥，左丞相襄诣临
潢府。己丑，皇子生。庚寅，诏中外降死罪，释徒以下。六
月乙巳，命礼部尚书张𬀩报祀高禖。丙午，雨雹。戊申，
以澄州刺史王遵古为翰林直学士，仍敕无与撰述，
入直则奏闻，或霖雨免入直，以遵古年老，且尝侍讲
读也。庚戌，诏罢瑶光殿工作。甲寅，置全州盘安军节
度使，治安丰县。乙卯，封皇子为寿王。闰月甲午，出西
横门观稼。秋七月壬寅朔，幸天长观，建普天大醮，禁
屠宰七日，无奏刑，百司权停决罚。己未，命西上阁门
使刘颇赐参知政事裔宴于行省。戊辰，天寿节，御紫
宸殿受朝。八月庚辰，敕计议官“所进奏帖，可直言利
害，勿用浮辞。”辛巳，以边事未宁，诏集六品以上官于
尚书省，问攻守之计，凡中外臣僚，不以职位高下，或
有方略材武，或长于调度，各举三五人以备选用，无
有顾望，不尽所怀。期五日封章以进。议者凡八十四
人，言攻者五，守者四十六，且攻且守者三十三。召对
睿思殿，论难久之。癸未，至自万宁宫。丙戌，以左丞相
襄为左副元帅，参知政事董师中尚书左丞、左宣徽
使。尚书右丞，户部尚书杨伯通参知政事，尚书左
丞夹谷衡罢，右丞胥持国致仕。庚寅，参知政事裔罢。
枢密使唐括贡致仕。壬辰，以左副元帅襄为枢密使
兼平章政事。九月辛丑朔，天寿节，宋、高丽、夏遣使来
贺。壬寅，遣官分诣上京、东京、北京、咸平、临潢、西京等
路，招募汉军，不足则签补之。乙巳，以夏使朝辞，诏答
“许复”保安、兰州榷场。丁未，以知归德府事完颜愈为
贺宋生日使。癸丑，以上京留守粘割讹特剌为平章
政事。辛酉，以枢密使兼平章政事襄知大兴府事，胥
持国为枢密副使、权参知政事，行省于北京。乙丑，始
置军器监，掌治戎器，班少府监下设甲方、利器二署
隶焉。丁卯，分遣官于东西北路、河北等路、中都二节
镇买牛五万头。冬十月庚午朔，初设讲议所官十员，
共议钱谷，以中都路转运使孙铎、户部侍郎高汝砺
等为之。庚辰，尚书省奏，“高丽国牒报，其王以老疾，令
母弟晫权国事。”壬午，尚书省行推排。丁亥，皇子寿王
薨。壬辰，诏奖谕西南路招讨使仆散揆等有功将士。
甲午，大雪。以米千石赐普济院，令为粥以食贫民。丙
申，以礼部员外郎蒙括仁本为夏国生日使。十一月
甲辰，冬至，有事于南郊。乙巳，以薪贵，敕围场地内无
禁樵采。壬子，谕尚书省：“猛安谋克既不隶提刑司，宜
令监察御史察其臧否。”庚申，北京留守裔以行省失
职，杖一百、除名。右谏议大夫纳兰昉杖九十，削官二
阶，罢之。甲子，谕宰臣曰：“朕居九重，民间难以遍知，宰
相不见宾客，何以得知民间利害？”十二月己巳朔，敕
御史台纠察谄佞趋走有实迹者。己卯，始铸承安宝
货。癸未，遣户部侍郎上官逾体究西京逃亡，劝率沿
边军民耕种。户部郎中李敬义规措临潢等路农务。
乙酉，谕宰臣，今后水潦、旱蝗，盗贼窃发，命提刑司预
为规画。戊子，谕西南路将士。庚寅，豫王永成进马八
十匹，赐诏奖谕，称“皇叔豫王”而不名。

三年春正月己亥朔，日有食之。辛丑，宋、夏遣使来贺。
癸卯，谕有司：“凡馆接伴并奉使者，毋以语言相胜，务
存大体。奉使者亦必得其人乃可。”乙卯，诏罢讲议所。
丙辰，如城南春水。丁巳，并上京、东京两路提刑司为
一，提刑使副兼安抚使副。安抚专掌教习武事，毋令
改其本俗。己未，以都南行宫名建春。甲子，至自春水。
乙丑，宋主以祖母丧，遣使告哀。二月己巳朔，幸建春
宫。辛巳，谕宰臣曰：“自今内外官有阙，有才能可任者，
虽资历未及亦具以闻，虽亲故毋有所避。”以武卫军
都指挥使乌林答天益等为宋吊祭使。甲申，至自建
春宫。丙戌，斜出内附。辛卯，平章政事粘割斡特剌薨。
三月戊戌，以礼部尚书张𬀩为御史大夫。壬寅，始榷
醋。甲寅，如万宁宫。丁巳，敕随处盗贼毋以强为窃，以
多为少，以有为无，啸聚三十人以上奏闻，违者杖百。
丙寅，高丽王王皓以弟晫权国事，遣使奉表来告。夏
四月戊辰朔，谕有司，“宰相遇雨，可循殿庑出入。”丙申，
谕御史台曰：“随朝大小官，虽有才能，率多苟简，朕甚
恶之，其察举以闻。”提“刑司所察廉能污滥官，皆当殿
奏，馀事可转以闻。”以侍御史孙俣为宣问高丽王王皓使。庚子，右宣徽使张汝方以漏泄廷议，削官两阶。
五月壬寅，射柳击球，纵百姓观。戊申，以客省使移剌
郁为夏国生日使。甲子，参知政事杨伯通表乞致仕，
不许。秋七月丙午，幸香山。己酉，如万宁宫。甲寅，还宫。
八月辛未，猎于近郊。癸酉，猎于香山。戊寅，如万宁宫。
庚辰，以护卫石和尚为押军万户，率亲军八百人、武
卫军千六百人戍西北路。癸未，还宫。宋遣使来报谢。
九月丙申朔，天寿节，宋、夏遣使来贺。以中都路都转
运使孙铎等为贺宋生日使。乙巳，猎于近郊。庚戌，参
知政事杨伯通再表乞致政，不许。戊午，木波进马。冬
十月庚午，猎于近郊。癸未，行枢密院言，斜出等请开
榷场于辖里袅，从之。丁亥，定官民存留见钱之数，设
回易务，更立行用钞法。十一月丁酉，枢密使兼平章
政事襄至自军。癸卯，以为尚书左丞相、监修国史。丁
未，以太常卿杨庭筠等为贺宋正旦使。戊申，诏奖谕
枢密副使夹谷衡以下将士。辛亥，定属托法。定《军前
官吏选赏格》。以边事定，诏中外减死罪，徒以下释之。
赐左丞相襄以下将士金币有差。甲寅，冬猎。十二月
甲子朔，猎于酸枣林，大风寒，罢猎，冻死者五百馀人。
己巳，还都。丙戌，尚书右丞罢高丽权国事王晫遣
使奉表来告。

四年春正月癸巳朔，宋、夏遣使来贺。乙巳，尚书左丞
董师中致仕。辛酉，监察御史姬端修以妄言下吏。尚
书左丞相襄为司空，职如故。枢密副使夹谷衡为平
章政事，封英国公；前知济南府事张万公起复为平
章政事，封寿国公。杨伯通为尚书左丞，签枢密院事
完颜匡为尚书右丞。二月乙丑，如建春宫春水。己巳，
还宫。庚午，御宣华门观迎佛。辛未，如建春宫。赦姬端
修罪，令居家俟命。司空襄言西南路招讨使仆散揆
治边有功，召赴阙，以知兴中府事纥石烈子仁代之。
壬申，谕有司，自三月一日为始，每旬三品至五品官
各一人转对，六品亦以次对，台谏勿与。有应奏事与
转对官相见，无面对者上章亦听。乙亥，还宫。戊寅，如
建春宫。庚辰，上谕点检司曰：“自蒲河至长河及细河
以东，朕常所经行，官为和买，其地令百姓耕之，仍免
其租税。”甲申，还宫。乙酉，以西南路招讨使仆散揆为
参知政事。起姬端修为太学博士，如建春宫。戊子，还
宫。三月丁酉，同判大睦亲府事宗浩为枢密使，封崇
国公。己亥，如建春宫。遣使册王晫为高丽国王。户部
尚书孙铎、郎中李仲略、国子祭酒赵忱始转对香阁。
丁未，敕“尚书官员必须改除者议之，其月日浅者毋
数改易。”乙卯，尚书省奏减亲军武卫军额及太学女
直、汉儿生员，罢小学官及外路教授。诏学校仍旧，武
卫军额再议，馀报可。司空襄、右丞匡、参知政事揆请
罢诸“路提点刑狱”，从之。戊午，雨雹。夏四月癸亥，改提
刑司为按察使司。戊辰，如万宁宫。壬申，左丞杨伯通
致仕。御史大夫张𬀩以奏事不实，追一官，侍御史路
铎追两官，俱罢之。姬端修杖七十赎。壬午，英王从宪
进封瀛王。诏同州、许州节度使罢，兼陕西、河南副统
军。五月壬辰朔，以旱，下诏“责躬，求直言，避”正殿，减膳，
审理冤狱。命奏事于泰和殿。戊戌，命有司望祭岳渎
祷雨。己亥，应奉翰林文字陈载言四事：“其一，边民苦
于寇掠，其二，农民困于军须。其三，审决冤滞，一切从
宽，苟纵有罪。其四，行省官员例获厚赏，而沿边司县
曾不霑及。此亦干和气、致旱灾之所由也。”上是之。壬
寅，以兵部郎中完颜撒里合为夏国生日使。戊申，宰
臣以京畿雨，率百官请御正殿，复常膳，不从。尚书省
奏，上更定《给发虎符制》，著于令。庚戌，谕宰臣曰：“诸路
旱，或关执政，今唯大兴、宛平两县不雨，得非其守令
之过欤？”司空襄、平章政事万公、参知政事揆上表待
罪，上以罪己答之，令各还职。诏颁《铜杖式》。壬子，祈雨
于太庙。乙卯，更定军功赏格。戊午，司空襄以下再请
御正殿，复常膳，不从。庚申，平章政事夹谷衡薨。以宿
直将军徒单仲华为横赐夏国使。六月丁卯，雨，司空
襄以下复表请御正殿，复常膳，从之。甲戌，以雨足，命
有司报谢于太庙。丁丑，右补阙杨庭秀言：“自转对官
外，复令随朝八品以上，外路五品以上及出使外路
有可言者，并许移检院以闻，则时政得失，民间利病
可周知矣。”从之。己卯，以雨足，报祭社稷。辛巳，遣官报
祀岳渎。癸未，奉职丑和尚进浮漏水称《影仪》《简仪图》，
命有司依式造之。丁亥，定宫中亲戚非公事传达语
言、转递诸物及书简出入者罪。七月甲辰，更定尚药、
仪鸾局学者格。辛亥，敕宣徽院官，“天寿节凡致仕宰
执悉召与宴。”丙辰，以久雨，令大兴府祈晴。八月己巳，
猎于近郊。壬申，猎于香山。甲戌，以皇嗣未立，命有司
祈于太庙。丁丑，猎于近郊。庚辰，还宫。九月庚寅朔，天
寿节，宋、高丽、夏遣使来贺。己亥，如蓟州秋山。己未，以
知东平府事仆散琦等为贺宋生日使。冬十月丙寅，
至自秋山。壬午，初定百官休假。甲申，初置审官院。乙
未，敕京、府、州、县设普济院，每岁十月至明年四月设

以知济南府事范楫等为贺宋正旦使。十一月己未，
除授文字初送审官院。辛酉，更定考试、随朝检、《知法》
条格。右补阙杨庭秀请类集太祖、太宗、世宗三朝圣
训，以时观览，从之。仍诏增熙宗为四朝。癸未，更定科
举法。增设国史院，女直、汉人同修史各一人。定亲军
及承应人退闲迁赏格。是月，淑妃李氏进封元妃。
五年春正月戊子朔，宋、高丽、夏遣使来贺。乙巳，以尚
书省言，“会试取策论、词赋、经义不得过”六百人，合格
者不及其数则阙之。丙申，如春水。庚子，命左右司五
月一转奏事。辛丑，谕点检司，车驾所至，仍令百姓市
易。庚戌，定猛安谋克军前怠慢，罢世袭制。二月辛未，
至自春水。辛巳，有司奏，“应奉翰林文字温迪罕天兴
与其兄直学士思齐，同僚学士院定撰制诰文字，合
无回避。”诏不须避，仍为定制。癸卯，定进纳粟补官之
家存留弓箭制。丁未，上与宰臣论置相，曰：“徒单镒，朕
志先定，贾铉如何？”皆曰：“知延安府事孙即康可。”平章
政事万公亦曰：“即康及第，先铉一榜。”上曰：“至此安问
榜次？特以贾才可用耳。”尚书省奏：“右补阙杨庭秀言：
乞令尚书省及第左右官一人，应入史事者，编次日
历，或一月，或一季，封送史院。”上是其言，仍令送著作
局润色付之。三月庚申，大睦亲府进重修玉牒。平章
政事张万公乞致政，不许。壬戌，命有司祷雨。癸亥，雨。
户部尚书孙铎、大理卿完颜撒剌、国子司业蒙括仁
本召对便殿。丙寅，如万宁宫。戊辰，定妻亡服内婚娶
听离制。亲王、宰执百官再请上尊号，不许。庚午，以知
大兴府事卞为御史大夫。丙子，尚书省奏，拟同知商
州事蒲察西京为济南府判官。上曰：“宰相岂可止徇
人情，要当重惜名爵。此人不堪，朕常记之，止与七品
足矣。”庚辰，以上京留守徒单镒为平章政事，封济国
公。辛巳，定本国婚聘礼制。改山东东路旧皇城猛安
名曰合里哥阿邻。四月丙戌朔，文武百官再请上尊
号，不许。丙午，尚书省进《律义》。五月乙卯朔，定猛安谋
克斗殴杀人，遇赦免死，罢世袭制。以雨足，遣使报祭
社稷。丁巳，定策论进士及承荫人试弓箭格。戊午，敕
来日重午拜天，服公裳者拜礼仍旧，诸便服者并用
女直拜。己未，敕诸路按察司，纠察亲民官以大杖棰
人者。乙亥，亲王、文武百官、六学各上表请上尊号，不
许。庚辰，地震。诏定进纳官有犯决断法。六月乙巳，遣
有司祈晴，望祭岳渎。七月乙卯朔，以晴，遣官望祭岳
镇海渎。癸亥，定居祖父母丧婚娶听离法。初置蒲思
衍群牧。辛未，平章政事万公特赐告两月。甲戌，猎于
近郊。八月壬辰，幸香山。乙未，至自香山。丁未，敕审官
院奏事，其院官皆许升殿。戊申，更定镇防军犯徒配
役法。九月甲寅朔，天寿节，宋、高丽遣使来贺。戊午，命
枢密使宗浩、礼部尚书贾铉佩金符。行省山东等路
括地。己未，尚书省奏：“西北路招讨使独吉思忠言，各
路边堡墙隍，西自坦舌，东至胡烈公，几六百里，向以
起筑忽遽，并无女墙副堤，近令修完，计工七十五万，
止役戍军，未尝动民，今已毕工。”上赐诏奖谕。修《玉牒》
成，定皇族收养异姓男为子者徒三年，姓同者减二
等，立嫡违法者徒一年。癸亥，如蓟州秋山。冬十月庚
寅，至自秋山。庚子，风霾。宋遣使来告哀。辛丑，集百官
于尚书省，问：“间者亢旱，近则久阴，岂政有错谬而致
然欤？各以所见对。”以礼部郎中刘公宪为高丽生日
使。丁未，猎于近郊，以宿直将军完颜观音奴为夏国
生日使。十一月癸丑朔，日有食之。乙卯，以国史院编
修官吕卿云为左补阙兼应奉翰林文字。审官院以
资浅驳奏，上谕之曰：“明昌间，卿云尝上书言宫掖事，
辞甚切直，皆他人不能言者，卿辈盖不知也。臣下言
事，不令外人知，乃是谨密，正当显用，卿宜悉之。”以工
部尚书乌古论谊等为宋吊祭使。初定品官过阙则
下制。己巳，宋复遣使来告哀。辛未，以殿前右副点检
纥石烈忠定为贺宋正旦使。十二月癸未朔，诏改明
年为泰和元年。以河南路统军使充等为宋吊祭使。
乙未，定管军官受所部财物辄放离役及令人代役
法。辛丑，诏宫籍监户，“百姓自愿以女为婚者听。”癸卯，
定造作不如法，三年内有损坏者罪有差。

泰和元年春正月壬子朔，宋、高丽、夏遣使来贺。壬戌，
宋遣使献先帝遗留物。己巳，以太府监孙复言：“方今
在仕者三万七千馀员，而门荫补叙居三之二，诸司
待阙，动至累年。盖以补荫猥多，流品混淆，本末相舛。
至于进纳之人，既无劳绩，又非科第，而亦荫及子孙，
无所分别。欲流之清，必澄其源。”乃更定《荫叙法》而颁
行之。尚书省奏：“今杖式轻细，民不知畏，请用大杖。”诏
不许过五分。庚午，如长春宫春水。辛未，上以方春禁
杀含胎兔，犯者罪之，告者赏之。甲戌，初命文武官官
职俱至三品者，许赠其祖。二月壬辰，去造土茶律。丁
未，至自春水。三月乙丑，夏国遣使报谢。壬申，幸天长
观。癸酉，如万宁宫。乙亥，宋遣使来报谢。丁丑，更定镇
防千户谋克《放老入除格》。辛巳，敕官司私文字避始祖以下庙讳小字，犯者论如律。夏四月甲辰，诏谕契
丹人户累经签军立功者，官赏恩例与女直人同，仍
许养马为吏。五月甲寅，击球于临武殿，令都民纵观。
丙辰，枢密使宗浩罢。壬戌，幸玉泉山。戊寅，削《尊长有
罪卑幼追捕律》。以直东上阁门刘颇为横赐高丽使。
六月乙卯，幸香山。乙酉，平章政事张万公表乞致仕，
不许。辛卯，祈雨于北郊。己亥，用尚书省言，申明旧制，
猛安谋克户每田四十亩，树桑一亩。毁树木者有禁，
鬻地土者有刑。其田多污莱，人户阙乏，并坐所临长
吏、按察司以时劝督，有故慢者，量决罚之。仍减牛头
税三之一。敕尚书省举行风俗奢僭之禁。乙巳，初许
诸科征铺马、黄河夫、军须等钱折纳银一半，愿纳钱
钞者听。丁未，诏有司修莲花漏。七月辛酉，禁放良人
不得应诸科举，子孙不在禁限。甲子，谕刑部官，凡上
书人言及宰相者，不得申省。乙丑，更定右选注县令、
丞簿格。己巳，初禁庙讳同音字。八月庚辰，初命户绝
者田宅以二分之一付其女及女孙。戊子，特改授司
空襄，河间府路筭注海世袭猛安。乙未，至自万宁宫。
丙申，宋遣使来报谢。壬寅，制“猛安谋克并隶按察司，
监察御史止按部纠举，有罪则并坐监临之官。”诏推
排西、北京、辽东三路人户物力。九月戊申朔，天寿节，
宋、高丽、夏遣使来贺。更定赡学养仕法：生员给民佃
官田人六十亩，岁支粟三十石；国子生人百八亩，岁
给以所入，官为掌其数。以右宣徽使徒单怀忠等为
贺宋生日使。甲寅，如秋山。丙子，至自秋山。冬十月乙
酉，祫享于太庙。戊子，平章政事张万公乞致仕，不许。
壬辰，御史台奏：“在制，按察司官比任终，遣官考核，然
后尚书省命官覆察之。今监察御史添设员多，宜分
路巡行，每路女直、汉人各一人同往。”从之，仍敕分四
路。丙申，御史大夫卞乞致仕，不许。戊戌，以武卫军都
指挥使司判官纳合铉为高丽生日使。壬寅，敕有司
购遗书，宜尚其价，以广搜访。藏书之家有珍惜不愿
送官者，官为誊写毕复还之，仍量给其直之半。甲辰，
以刑部员外郎完颜纲为夏国生日使。十一月庚戌，
司空襄以下文武百官复请上尊号，不许。辛亥，敕尚
书，凡役众劳民之事，勿轻行之。丁巳，谕工部曰：“比闻
怀州有橙结实，官吏检视，已尝扰民。今复进柑，得无
重扰民乎？其诫所司，遇有则进，无则已。”庚申，以殿前
右卫将军纥石烈七斤等为贺宋正旦使。十二月辛
巳，敕改原庙春秋祭祀称朝献。司空襄以下复请上
尊号，诏不允，仍断来章。丁酉，司空襄等进新定《律令
敕条格式》五十二卷。辛丑，诏颁行之。壬寅，猎于近郊。
乙巳，初定廉能官升注格。

二年春正月丁未朔，宋、高丽、夏遣使来贺。乙卯，始朝
献于衍庆宫。庚申，幸芳苑观灯。癸酉，归德军节度副
使韩琛以强市民布帛，削一官，罢之。甲戌，如建春宫。
二月戊戌，初置内侍寄禄官。乙巳，还宫。三月甲寅，初
置宫苑司都、同监各一人。甲子，蔡王从彝、毋充等太
师卒，诏有司定丧礼葬仪。事载《从彝传》。四月庚辰，幸
昇国长公主第问疾。己亥，定选三品官格，复扑买河
泺法。辛丑，谕御史台，诸诉事于台，当以实上闻，不得
辄称察知。癸卯，如万宁宫，命有司祈雨。五月甲辰朔，
日有食之。戊申，如泰和宫。辛亥，初荐新于太庙。壬戌，
谕有司曰：“金井捺钵，不过二三日留。朕之所止，一凉
厦足矣。若加修治，徒费人力。其藩篱不急之处，用围
幕可也。”甲子，更泰和宫曰庆宁，长乐川曰云龙。己巳，
敕御史台，京师拜庙及巡幸所过州县，止令洒扫，不
得以黄土覆道，违者纠之。六月辛卯，谕尚书省，诸路
禾稼及雨多寡，令州郡以闻。七月辛亥，有司奏，还宫
日请用黄麾杖，不许。乙卯，朝献于衍庆宫。八月丙申，
凤凰见于磁州武安县鼓山石圣台。丁酉，还宫。皇子
生。九月壬寅朔，天寿节，宋、高丽、夏遣使来贺。甲寅，以
拱卫直都指挥使完颜瑭等为贺宋生日使，且戒之
曰：“两国和好矣，汝不宜争细故，伤大体。”癸亥，以皇子
生，亲谢南北郊。庚午，封皇子为葛王。冬十月戊寅，报
谢于太庙及山陵。甲申，以凤凰见，诏中外。丙戌，猎近
郊。壬辰，遣尚辇局副使李仲元为高丽国生日使，以
宿直将军纥石烈毅为夏国生日使，瀛王府司马独
吉温为横赐使。十一月甲辰，更定《德运》为土腊用辰。
以西京留守宗浩为枢密使。戊申，以更定《德运》诏中
外。庚辰，初命外官三品到任进表称谢。甲子，幸玉虚
观，遣使报谢于太清宫。十二月癸酉，以皇子晬日，放
僧道戒牒三千。以武安军节度使徒单公弼等为贺
宋正旦使。戊寅，冬猎。庚辰，报谢于高禖。丁酉，还都。闰
月庚戌，司空襄薨。癸丑，初命监察御史非特旨不许
举官。辛酉，遣使报谢于北岳。定人户物力随时推收
法。丁卯，遣使报谢于长白山。冬无雪。

三年春正月辛未朔，宋、高丽、夏遣使来贺。癸酉，遣官
祈雪于北岳。丁丑，朝献于衍庆宫。己卯，以枢密使宗
浩为尚书右丞相，右丞完颜匡为左丞，参知政事仆
散揆为右丞，御史中丞孙即康、刑部尚书贾铉并为参知政事。庚辰，如建春宫。二月癸丑，还宫。甲子，定诸
职官省亲拜墓给假例。三月壬申朔，平章政事张万
公致仕。庚辰，如万宁宫。丁亥，定《从人铜牌卖毁罪赏
制》。庚寅，定职官应迁三品格，刺史以上及朝资历在
刺史以上身故者，每半年一次敷奏。甲午，如玉泉山。
丙申，以殿前都点检仆散端为御史大夫。四月乙巳，
禘于太庙。敕点检司致仕官入宫年高艰于步履者，
并听策杖，仍令舍人护卫扶之。丁巳，敕有司祈雨，仍
颁《土龙法》。己未，命吏部侍郎李炳、国子司业蒙括仁
本、知登闻检院乔宇等再详定仪礼。庚申，谕省司，宫
中所用物，如民间难得，勿强市之。癸亥，尚书省奏，遣
官分路覆实御史所察事。五月壬午，以重五拜天，射
柳，上三发三，中四品以上官侍宴鱼藻殿。以天气方
暑，命兵士甲者释之。丙戌，以定律令，正土德。凤凰来，
皇嗣建，大赦。辛卯，皇子葛王薨。壬辰，定擅增减宫门
锁钥罪。丙申，作太极宫。六月己亥，太白昼见。壬寅，诏
选聪明正直之士为修起居注，又诘点检司诸亲军
所设教授及授业人若干，其为教何法，通大义者几
人，各具以闻。戊申，定职官追赠法，惟尝犯赃罪者不
在追赠之列。壬戌，遣官行视中都田禾雨泽分数。七
月壬申，朝献于衍庆宫。乙亥，定大臣薨百官奉慰礼。
庚辰，猎于近郊。丁亥，上谕宰臣，“凡奏事，朕欲徐思或
如己者。若除授事，可俟三五日再奏，馀并二十日奏
之。”八月丙辰，还宫。庚申，命编修官左容充宫教，赐银
币。九月丙寅朔，天寿节，宋、高丽、夏遣使来贺。壬申，以
刑部尚书承晖等为贺宋生日使。戊子，以万宁宫提
举司隶工部。壬辰，诏定“千户谋克受随处捕盗官公
移，盗急不即以众应之者罪有差。”召右丞相宗浩还
朝。冬十月戊戌，日将暮，赤如赭。己亥，大风。甲辰、申酉
间，天大赤，夜将旦，亦如之。壬子，右丞仆散揆至自北
边。丙辰，召至香阁慰劳之。以尚食局使师孝为高丽
生日使。庚申，尚书左丞完颜匡等进《世宗实录》，上降
座立受之。壬戌，以蓟州刺史完颜太平为夏国生日
使。奉御完颜阿鲁带以使宋还，言宋权臣韩𠈁胄市
马厉兵，将谋北侵。上怒，以为生事，笞之五十，出为彰
德府判官。及淮平陷，乃擢为安国军节度副使。丁卯，
谕尚书省，“士庶陈言皆从所司以闻。自今可悉令诣
阙，量与食直，仍给官舍居之。其言切直及系利害重
者，并三日内奏闻。”十一月辛未，以签枢密院事独吉
思忠等为贺宋正旦使。丁丑，冬猎，以获兔荐山陵。甲
午，诏监察等察事，可二年一出。十二月庚子，谕宰臣
曰：“贺正宋使且至，可令监察随之以为常。”壬寅，还都。
己酉，赐天长观额为“太极宫。”辛亥，诏诸亲王、公主每
岁寒食、十月朔，听朝谒兴、裕二陵，忌辰亦如之。癸丑，
诏遣监察御史分按诸路，所遣者，女直人即以汉人
朝臣偕，所遣者，汉人即以女直朝臣偕。戊午，敕行宫
名曰光春，其朝殿曰兰皋，寝殿曰辉宁。

四年春正月乙丑朔，宋、高丽、夏遣使来贺。丁卯，谕外
方使人不得佩刀入宫。庚午，幸豫王永成第视疾。辛
未，如光春宫春水。壬申，阴雾，木冰。丁丑，行尚书省奏，
“宋贺正使还至庆都卒。”诏遣防御使女奚列往祭，致
赙绢布各二百二十匹，仍命送伴使张云护丧以归。
豫王永成薨。辛卯，高丽国王王晫没，嗣子韺遣使来
告哀。二月乙未朔，还宫。丁酉，以山东、河北旱，诏祈雨
东、北二岳。己亥，命购豫王永成遗文。庚戌，始祭三皇、
五帝、四王。癸丑，诏刺史、州郡无宣圣庙学者，并增修
之。三月丁卯，日昏无光，大风毁宣阳门鸱尾。癸酉，命
大兴府祈雨。戊寅，幸太极宫。诏定前代帝王合致祭
者。尚书省奏：“三皇、五帝、四王已行三年一祭之礼，若
夏太康，殷太甲、太戊、武丁，周成王、康王、宣王，汉高祖、
文景、武宣、光武、明帝、章帝，唐高祖、文皇一十七君，致
祭为宜。”从之。乙酉，祈雨于北郊。丁亥，如万宁宫。壬辰，
祈雨于社稷。辽阳府判官斜卯刘家，以上书论列朝
臣，削官一阶，罢之。夏四月丙申，诏定县令以下考课
法。己亥，祈雨于太庙。庚子，增定《关防奸细格》。丙午，定
衣服制以祈雨，望祀岳镇海渎于北郊。癸丑，祈雨于
社稷。甲寅，以久旱，下诏责躬，求直言，避正殿，减膳彻
乐，省御厩马，免旱灾州县徭役及今年夏税。遣使审
系囚，理冤狱。乙卯，宰臣上表待罪，诏答曰：“朕德有愆，
上天示异，卿等各趋乃职，思副朕怀。”戊午，以西上阁
门使张偁等为故高丽国王王晫敕祭使，东上阁门
使石悫等为高丽国王王韺慰问、起复横赐使。庚申，
祈雨于太庙。壬戌，万宁宫、端门灾。五月乙丑，祈雨于
北郊，有司请雩。诏三祷岳渎、社稷、宗庙，不雨乃行之。
癸酉，平章政事徒单镒、尚书右丞完颜匡罢。甲戌，雨。
乙亥，百官上表，请御正殿，复常仪。乙酉，谢雨于宗庙。
丁亥，报祀社稷。汰随朝冗官。定省令史关决公务，“诡
称已禀、擅退六部、大理寺法状及妄有所更易者罪。”
辛卯，报谢岳镇海渎。六月壬辰朔，罢兼官俸给。壬寅，
复行吏目转移法。乙巳，始祭中霤。戊申，罢惠、川、高三
州，秀岩、滦阳、徽川、咸宁、全安、利民六县及北京宫苑使、诸群牧，提举居庸、紫荆、通会三关使、西北路镇防
十三千户、诸路医学博士。壬子，司天台长行张翼进
《天象传》。秋七月丁卯，定申报盗贼制。戊辰，朝献于衍
庆宫。庚午，幸望京甸。壬申，如万宁宫。甲戌，罢限钱法。
甲申，改葬镐王永中于威州。八月，大理丞姬端修、司
直温敦按带论奏。知大兴府事纥石烈执中，坐所言
不当，各削“一官罢职。”丁酉，以尚书右丞相崇浩为左
丞相，右丞仆散揆为平章政事，参知政事孙即康为
尚书右丞，御史大夫仆散端为左丞，吏部尚书独吉
思忠为参知政事。庚子，诏完颜纲、乔宇、宋元吉等编
类陈言文字，其言涉宫庭，若大臣省台六部，各以类
从，凡二千卷。辛丑，以西京留守崇肃为御史大夫。癸
卯，更定《阁门祗候出职格》。先诏以天旱诏求直言，至
是，尚书省奏：“河南府卢显达、汝州王大材所陈，言涉
不逊，请以情理切害论其罪。”从之，仍遍谕中外。命诸
路学校生徒少者罢教授，止以本州府文资官提控
之。丁未，以安州军事判官刘常言：“诸按察司体访不
实，辄加纠劾者，从故出入人罪论，仍勒停。若事涉私
曲，各从本法。”辛亥，还宫。乙卯，以知真定府事完颜昌
等为贺宋生日使。丁巳，幸太极宫，弛围场远地，禁纵
民耕捕樵采。减教坊长行五十人，渤海教坊长行三
十人，文绣署女工五十人，出宫女百六十人。九月庚
申朔，天寿节，宋、高丽、夏遣使来贺。丙寅，如蓟州秋山。
壬申，定屯田户自种及租佃法。冬十月甲午，定私碱
法。丙申，诏亲军三十五以下令习《孝经》《论语》。癸卯，至
自秋山。甲寅，以提点尚衣局完颜燮为夏国生日使。
十一月丁卯，以殿前右副都点检乌林荅毅等为贺
宋正旦使。癸酉，木冰，凡三日。丁丑，定收补承应人格。
十二月己丑朔，新平等县虸蚄虫生。己亥，左丞相崇
浩等请上尊号，不许。辛丑，敕“陕西、河南饥民所鬻男
女，官为赎之。”乙卯，百官再表乞受尊号，不许。

五年春正月己未朔，大雪。宋、高丽、夏遣使来贺。庚申，
谒衍庆宫。乙丑，幸太极宫。丁卯，如光春宫春水。壬申，
朝献于衍庆宫。乙亥，诏有司：自太和三年郡县三经
行幸，民尝供亿者，赐今年租税之半。丁丑，次霸州。调
山东、河北军夫改治漕渠。二月己丑朔，谕按察司：“近
制，以镇静而知大体为称职，苛细而暗于大体为不
称。由是各路按察以因循为事，莫思举刺；郡县以贪
黩相尚，莫能畏戢。自今若纠察得实，民无冤滞，能使
一路镇静者为称职；其或烦紊，使民不得伸愬者，是
为旷废。”癸巳，定鞫勘官受饮宴者罪。己亥，如建春宫。
甲寅，制盗用及伪造都门契者罪视宫城门减一等。
三月庚申，还宫。癸亥，更定两税输限。乙丑，宋兵入秦
川界。庚午，亲王百官请上尊号，不许。甲戌，谕有司，“进
士名有犯孔子讳者避之，仍著为令。”命给米诸寺，自
十月十五日至次年正月十五日作糜，以食贫民。戊
寅，罢《狱空》钱。辛巳，宋兵入巩州来远镇。唐州得宋谍
者，言韩𠈁胄屯兵鄂、岳，将谋北侵。四月戊子朔，如万
宁宫。癸巳，命枢密院移文宋人，依誓约撤新兵，毋纵
入境。壬子，定随路转运司及府官每季检视库物法。
五月甲子，以平章政事仆散揆为河南宣抚使，籍诸
道兵以备宋。癸酉，诏定辽东邑社人数。戊寅，更定检、
知法《勒留格》。己卯，如庆宁宫。制司属丞凡遭父母丧
止给卒哭假，为永制。甲申，宋人入涟水县。六月戊子，
复涟水县。丁酉，制定本朝婚礼。更定鬻米面入外界
法。己酉，制镇防军逃亡致边事失错、陷败户口者罪。
甲寅，诏“拜礼不依本朝者罚。”召诸大臣问备宋之策，
皆以设备养恶为言。上以南北和好四十馀载，民不
知兵，不忍先发。七月戊辰，如锦屏山。壬申，朝献于衍
庆宫。乙亥，宣抚使揆奏定《奸细罪赏法》。丙子，定围场
误射中人罪。壬午，诏诸县盗贼多所选注巡尉。八月
辛卯，诏罢宣抚司。时宋殿帅郭倪、濠州守将田俊迈
诱虹县民苏贵等为间，河南将臣亦屡纵谍，往往利
俊迈之赂，反为游说，皆言“宋之增戍，本虞他盗，及闻
行台之建，亦畏詟不敢去备。且兵皆白丁，自裹粮糒，
穷蹙饥疫，死者十二三”，由是中外信之。宣抚司以宋
三省、枢密院及盱眙军牒来上，又皆镌点边臣为辞。
宣抚使揆因请罢司，从之。揆又奏罢临洮、德顺、秦、巩
新置弓箭手。闰月乙卯朔，典卫司。丙子，还宫。九月甲
申朔，天寿节，宋、高丽、夏遣使来贺。戊子，西北方黑云
间有赤气如火色，次及西南、正南、东南方皆赤，有白
气贯其中。至中夜，赤气满天，四更乃散。以河南路统
军使纥石烈子仁等为贺宋生日使。戊戌，宋兵三百
攻比阳寺庄，副巡检阿里根寺家奴死之。甲辰，宋人
焚黄涧，掳巡检高颢。冬十月庚申，以刑部员外郎李
元忠为高丽生日使。丁丑，宋人袭比阳，唐州军事判
官撒睹死之。十一月乙酉，宋人入内乡，攻洛南之固
县，商州司狱寿祖追至丹河，击败之。己丑，以太常卿
赵之杰等为贺宋正旦使。癸巳，山东阙食，赐钱三万
贯以赈之。乙未，初定《武举格》。丁酉，诏山东、陕西帅臣

卫副将军蒲察阿里赴边，伺其入，伏兵掩之。戊戌，大
雪，免朝参。己亥，更定宫中局署承应收补格。宋吴曦
拥众兴元，欲窥关、陇。皇甫斌益募兵扰淮北，所掠即
以与之，使自为战。

六年春正月癸未朔，宋、高丽、夏遣使来贺。丁亥，宋使
陈克俊等朝辞。遣御史大夫孟铸就馆谕克俊等曰：
“大定初，世宗皇帝许宋世为侄国，朕遵守遗法，和好
至今，岂意尔国屡有盗贼犯我边境，以此遣大臣宣
抚河南军民，及得尔国有司公移，称已罢黜边臣，抽
去兵卒。朕方以天下为度，不介小嫌。”遂罢宣抚司。未
“几，盗贼甚于前日，比来群臣屡以尔国渝盟为言。朕
惟和好岁久，委曲涵容，恐侄宋皇帝或未详知。若依
前不息，臣下或复有云，朕虽兼爱生灵，事亦岂能终
已。卿等归国，当以朕意具言之汝主。”辛卯，朝享于衍
庆宫。丙申，宋兴元守将吴曦遣兵围抹熟龙堡，部将
蒲鲜长安击走之，斩其将。辛丑，更定保伍法。癸卯，始
以沿河县官兼管句漕河事，州府府官兼提控。丁未，
如春水。庚戌，宋人入撤牟谷。陕西统军判官完颜掴
剌、巩州兵马钤辖完颜七斤约宋西和州守将会境
上，俄伏发，为所袭，木波部长赵彦雄等七人死焉。掴
剌马陷淖中，中流矢，七斤仅以身免。二月甲戌，御史
中丞孟铸言：“提刑改为按察司，又差官覆察，权削而
望轻，非便。”参知政事贾铉曰：“按察司既差监察体访，
复遣官覆察之，诚为繁冗。请自今差监察时，即遣官
与俱，更不覆察。”从之。三月甲午，尚书省奏，商州刺史
乌古论兖州请赙押军官与南兵战没者。又奏迁右
振肃蒲察五斤官。皆从之。明昌初，五斤尝为奉御，出
使山东，至河间，以百姓饥，辄移提刑司开仓赈之，还，
具以闻。上初甚悦。太傅徒单克宁言：“陛下始亲大政，
不宜假近侍人权，乞正专擅之罪。”诏杖之二十。克宁
又以为言，乃罢之。后上思之，由泰州都军召为振肃。
己亥，如万宁宫。甲辰，敕尚书省：祖父母、父母无人侍
养，而子孙远游至经岁者，甚伤风化，虽旧“有徒二年
之罪，似涉太轻。其考前律再议以闻。”己酉，宋人攻灵
璧，南京按察使行部至县，匿民舍，得免。四月丙辰，宋
人围寿春，寿春告急于亳，同知防御使贤圣奴将步
骑六百赴之，乃退。癸亥，尚书省奏：“河南统军司言，统
军使纥石烈子仁等遣严整、阎忠、周秀辈入襄阳，觇
敌阴事。还言皇甫斌遣兵四万规取邓，以我叛人田
元为乡导；三万人规取唐，以张贞、张胜为乡导，俱授
统领官，故不敢无备。”乃聚郑、汝、阳翟之兵于昌武，以
南京副留守兼兵马副都总管纥石烈毅统之；聚亳、
陈、襄邑之兵于归德，以河南路副统军徒单铎统之，
而自以所部兵驻汴，及拟山东东、西路军七千付统
军纥石烈“执中驻大名；河北东、西路军万七千屯河
南，皆给以马，有老弱者易其人。”皆从之。甲子，宋人攻
天水界。乙丑，入东柯谷，部将刘铎战，败之。丙寅，诏平
章政事仆散揆领行省于汴，许以便宜从事。升诸道
统军司为兵马都统府，以山东东、西路统军使纥石
烈执中为山东西路兵马都统使、定海军节度“使，副
都统军使完颜撒剌副之，陕西统军使充为陕西五
路兵马都统使，通远军节度使胡沙知临洮府事石
抹仲温副之”，河南皆听揆，节制如故。尽征诸道籍兵。
辛未，宋吴曦攻来远镇之兰家岭。丙子，诏内外职官
纳马各有数。丁丑，宋人入新息、内乡，又入泗州。戊寅，
入褒信。己卯，入虹县。庚辰，入颍上。五月壬午，宋李爽
围寿州，田俊迈入蕲县。秦诜攻蔡州，防御使完颜佛
住败之。又入金城海口，杀长山尉，执二巡检以去。甲
申，太白昼见。丙戌，以宋畔盟，出师告于天地、太庙、社
稷。丁亥，亲告于衍庆宫。戊子，平章政事仆散揆兼左
副元帅，陕西兵马都统使充为元帅右监军，知真定
府事乌古论谊为元帅左都监。辛卯，以征南诏中外，
赐唐州刺史吾古孙《兀屯》、总押邓州军马事完颜江
山爵各二级，蔡州防御使完颜佛住爵一级，馀赏赉
有差。又以非严整上变必为所误，授整嵩州巡检使，
赐爵八级，钱二百万。上以宋兵方炽，东北新调之兵
未集，河南之众不足支，命河北、大名、北京、天山之兵
万五千屯真定、河间，清献等以为应。壬辰，谕尚书省：
“今国家多故，凡言军国利害，五品以上官以次奏陈，
朕将亲问之，六品以下则具帖子以进。”癸巳，山东路
灾，赦死罪已下。以枢密副使完颜匡为右副元帅。宋
田俊迈攻宿州，安国军节度副使纳兰邦烈等出兵
击之，邦烈中流矢，宋郭倬、李汝翼以众继至，遂围宿
州。壬寅，纳兰邦烈等击败之，俊迈退保于蕲。癸卯，执
俊迈于蕲。甲辰，皇甫斌攻唐州，刺史吾古孙兀屯拒
之。行省遣泌阳副巡检纳合《军胜》来援，遂击败之。庚
戌，太白经天。六月辛亥朔，左丞仆散端以母忧罢。平
章政事。揆报蕲之捷，并送所获宋将田俊迈至阙，上
降诏褒谕。赐纥石烈贞、纳兰邦烈、史扢搭等爵赏有
差。宋将李爽以兵围寿州，刺史徒单羲拒守，逾月不能下。壬子，河南统军判官乞住及买哥等以兵来援，
羲出兵应之，爽大败，同知军州事蒲烈古中流矢死。
乙卯，初置“急递铺，腰铃转递，日行三百里，非军期、河
防不许起马。定军前差发受赃罪，除飞蝗入境虽不
损苗”稼，亦坐罪法。丁巳，诏彰德府，宋韩𠈁胄祖琦坟
毋得损坏，仍禁樵采。庚申，右翼都统完颜赛不败宋
曹统制于溱水。辛酉，诏有司，有宋宗族所居，各具以
闻，长官常加提控。壬戌，平章政事揆报寿州之捷。戊
辰，诏升寿州为防御，免今年租税、诸科名钱，释死罪
以下。以徒单羲为防御使。赠蒲烈古昭勇大将军，赐
钱三百贯，官其子图剌，擢乞住同知昌武军节度使
事，买哥河南路统军判官，都统赛不、副统蒲鲜万奴
各进爵一级，赐金币有差。辛未，木星昼见，至七月戊
申，经天。乙亥，宋吴曦攻盐川，戍将完颜王喜败之。秋
七月癸未，宋商荣复攻东海县，令完颜卞僧复败之，
还，中伏矢死。赠海州刺史，以银五百两、绢百匹给其
家，仍官其一子。甲申，朝献于衍庆宫。丁亥，敕翰林直
学士陈大任妨本职，专修《辽史》。甲午，宋统制戚春以
舟师攻邳州，刺史完颜从正败之，春赴水死，斩其副。
夏统制吴曦兵五万入秦州，陕西路都统副使承裕
等败之。丙申，夏国王李纯佑废，侄安全立，遣使奉表
来告。诏禁卖马入外境，但至界欲卖而为所捕，即论
死。八月庚戌，山东帅来报邳州之捷。辛未，木星晨见。
乙卯，以羌酋青宜可为叠州副都总管。己未，太白昼
见。丙寅，左丞仆散端起复前职。诏设平南诸将军。辛
未，宋程松袭取方山原，蒲察贞破走之。壬申，太白昼
见，经天。甲戌，至自万宁宫。乙亥，赦唐、邓、颍、蔡、宿、泗六
州，免来年租税三分之一。九月己卯朔，天寿节，高丽
遣使来贺。辛巳，元帅右都监蒲察贞取和尚原。临洮
蕃部遵宁献刍粟战马以助军。乙酉，将五鼓，北方有
赤白气数道，起于王良之下，行至北斗开阳摇光之
东。丙戌，幸香山。庚寅，敕“行尚书省有方略出众、武艺
绝伦、才干办事、工巧过人者，其招选之。”甲午，参知政
事贾铉乞致政，不许。戊戌，尚书左丞仆散端行省于
汴。己亥，尚书户部侍郎梁镗行六部尚书事于山东。
辛丑，遣尚书左司郎中温迪罕思敬册李安全为夏
国王。甲辰，宋吴曦将冯兴、杨雄、李珪等入秦州，陕西
都统副使承裕等击破之，斩杨雄、李珪。冬十月戊申
朔，平章政事仆散揆督诸道兵伐宋。庚戌，揆以行省
兵三万出颍、寿，河南路统军使纥石烈子仁以兵三
万出涡口，元帅匡以兵二万五千出唐、邓，左监军纥
石烈执中以山东兵二万出青口，右监军充以关中
兵一万出陈仓，右都监蒲察贞以岐、陇兵一万出成
纪，蜀汉路安抚使完颜纲以汉、蕃步骑一万出临潭，
临洮路兵马都总管石抹仲温以陇右步骑五千出
盐川，陇州防御使完颜璘以本部兵五千出来远。甲
子，猎于近郊。十一月戊寅朔，诏定诸州府物力差役
式。壬午，完颜匡攻下枣阳。乙酉，诏屯田军户与所居
民为婚姻者听。丁亥，仆散揆克安丰军，取霍丘县。纥
石烈执中克淮阴，遂围楚州。己丑，尚书省奏减朝官
及承应人月俸折支钱。庚寅，完颜匡克光化军及神
马坡。壬辰，仆散揆次庐江。宋督视江、淮兵马事丘崇
遣刘祐来乞和。纥石烈子仁克定远县。乙未，完颜匡
取随州。丙申，纥石烈子仁克滁州。戊戌，诏诸路行用
小钞。完颜匡围德安，别以兵徇下安陆、应城、云梦、孝
感、汉川、荆山等县。庚子，日斜，有流星二，光芒如炬，几
及一丈，起东北没东南。初定茶禁。完颜纲围祐州，降
之。宋丘崇遣林拱持书乞和。辛丑，元颜匡攻襄阳，破
其外城。仆散揆克含山，蒲察贞克天水，纥石烈子仁
徇下来安、全椒二县。壬寅，完颜纲徇下荔川、闾川等
城。癸卯，丘崇复遣宋显等以书币乞和。乙巳，完颜纲
克宕昌。丙午，蒲察贞克西和州。十二月丁未朔，完颜
匡克宜城。仆散揆攻和州，史扢搭中流矢死。壬子，完
颜纲攻大潭县，降之。蒲察贞克成州。癸丑，宋太尉、昭
信军节度使、四川宣抚副使吴曦纳款于完颜纲。戊
午，右监军充攻下大散关。己未，纥石烈子仁克真州，
丘崇复遣陈璧等奉书乞和。辛酉，右监军充遣兀颜
抄合以兵趣凤州，城溃入焉。完颜纲遣京兆录事张
仔会吴曦于兴州之置口。曦具言所以归朝之意，仔
请以告身为报，尽出以付之，仍献阶州。乙丑，初设都
提控急递铺官。平章政事仆散揆班师。完颜纲以朝
命，假太仓使马良显赍诏书、金印，立吴曦为蜀王。戊
辰，蒲察贞以西和、天水等捷来报，完颜匡进所掠女
子百人。己巳，曦遣其果州团练使郭澄、提举仙人关
使壬辛奉表及《蜀地图志》《吴氏谱牒》来上。壬申，诏完
颜匡权尚书右丞、行省事，右副元帅如故。以纥石烈
执中纵下掳掠，遣近臣杖其经历阿里不孙等，仍照
放还所掠。

七年春正月丁丑朔，高丽、夏遣使来贺。完颜匡进攻
襄阳。戊寅，敕“宰臣举才干官同议南征事。”辛巳，诏御
史大夫崇肃、同判大睦亲府事徒单怀忠、吏部尚书范楫、户部尚书高汝砺、礼部尚书张行简、知大兴府
事温迪罕思齐等十有四人同对于庆和殿。壬午，诏
百官及前十四人同对于广仁殿。甲申，朝献于衍庆
宫。乙酉，赠故寿州死节军士魏全“宣武将军、《蒙城令》，
封其妻乡君子，俟年至十五，收充八贯石正班局分
承应，仍赐钱百万。”初，季爽围寿州，刺史羲募人往斫
敌营，全在选中而为敌所执。敌令骂羲则免，全阳许，
及至城下，反骂敌遂杀之，至死骂不绝声，故有是恩。
戊子，召完颜纲赴阙。庚寅，仆散揆还驻下蔡而病。丙
申，以左丞相崇浩兼都元帅，行省于南京以代揆。己
亥，有司奏更定茶禁。辛丑，完颜匡取谷城。二月丙辰，
赦凤城、西和、阶、山五州。丁巳，诏追复永中、永蹈王爵。
宋知枢密院张岩遣方信孺以书诣平章政事揆、左
丞端乞和。己未，猎于近郊。完颜匡克荆门军。癸亥，如
建春宫。吴曦遣使奉三表来谢封爵，陈誓言，贺全蜀
内附。丙寅，还宫。戊辰，平章政事兼左副元帅仆散揆
薨于军。癸酉，遣同知府事术虎高琪等册吴曦为蜀
国王，判平阳府事。卫王永济改武定军节度使兼奉
圣州管内观察使。是月，蜀国王吴曦为宋臣安丙所
杀。三月戊子，幸太极宫。庚寅，招抚谕陕西军士。壬辰，
初定“虫蝻生发地主及邻主首不申”之罪。宋复攻破
阶州。癸巳，复攻破西河州。乙未，宣抚副使完颜纲至
凤翔，诏撤五州之兵，分保要害，纲召诸军还。庚子，以
完颜匡为左副元帅。壬寅，如万宁宫。甲辰，幸西园。夏
四月壬子，遣宫籍副监杨序为《横赐高丽》王使。癸丑，
宋人攻破散关，巩州钤辖兀颜阿失死之。丙辰，以纥
石烈子仁为右副元帅。戊辰，诏元帅府分遣诸将游
奕淮南诸州。癸酉，复下散关。五月己卯，幸东园射柳。
己丑，幸玉泉山。丙申，宋知枢密院事张岩复遣方信
孺以书至都元帅府，增岁币乞和。四川安抚使安丙
遣四和州安抚使李孝义率步骑三万攻秦州，围皂
角堡。术虎高琪以兵赴之，七战而解其围。是月，放宫
女二十人。六月乙巳朔，诏朝官六品、外官五品以上
及亲王，举通钱谷官一人，不举者罚，举不当者论如
律。己酉，以山东盗。制同党能自杀捕出首官赏法。戊
午，乌古论谊为元帅左监军，完颜撒剌为元帅左都
监。乙丑，遣使捕蝗。秋七月庚辰，朝献于衍庆宫。壬午，
诏“民间交”易、典质，一贯以上并用交钞，毋用钱。乙酉，
敕尚书省，“自今初受监察者，令进《利害帖子》，以待召
见。”甲午，左副元帅匡至自许州。乙未，诏核西夏人口，
尽赎放还，敢有藏匿者，以违制论。八月戊申，宋张岩
复遣方信孺赍其主誓书槁来乞和。庚戌，割汝州襄
城县于许州。戊辰，至自万宁宫。九月甲戌朔，天寿节，
高丽、夏遣使来贺。左丞相兼都元帅崇浩薨于军。甲
申，定西、北京、辽东盐司判官、《诸场管勾增亏升降格》。
以尚书左丞仆散端为平章政事，封申国公；左副元
帅完颜匡为平章政事兼左副元帅，封定国公。丙戌，
猎于近郊。壬辰，还宫。戊戌，更定受制忘误及误写制
书事重加等罪。壬寅，敕“女直人”不得改为汉姓及学
南人装束。冬十月甲辰，诏应荫之家旁正荫足，其正
荫者未出官而亡，许补荫一人。辛亥，以武库令术甲
法心为高丽生日使。丙辰，猎于近郊。己巳，诏定《随军
迁赏格》。辛未，陕西宣抚使徒单镒分遣副统把回海
攻下苏岭关。是月，定《南征将士功赏格》。十一月癸酉，
诏新定学令内，削去薛居正《五代史》，止用欧阳修所
撰。是日，都统押剌拔鹘岭关新道口，副统回海取小
湖关敖仓，进至营口镇，遂取其城。丙子，宋韩𠈁胄遣
左司郎中王柟以书来乞和，请称伯，复增岁币犒军
钱。诛苏师旦，函首以献。丙戌，上闻陕州防御使纥石
烈孛孙禁民粜，命尚书省罪之。壬辰，宋参知政事钱
象祖以诛韩𠈁胄，移书行省。甲午，猎于近郊。戊戌，参
知政事贾铉罢。诏完颜匡檄宋函𠈁胄首以赎淮南
故地。十二月壬寅朔，《辽史》成。丙午，以符宝郎乌古论
福龄为夏国生日使。丙午，诏策论进士免试弓箭、击
球。庚申，以尚书右丞孙即康为左丞，参知政事独吉
思忠为右丞，中都路都转运使孙铎为参知政事。
八年春正月辛未朔，高丽、夏遣使来贺。壬申，朝谒于
衍庆宫。癸酉，收毁大钞，行小钞。以元帅左都监完颜
撒剌为参知政事。乙亥，宋安丙遣兵袭鹘岭关，副统
把回海、完颜掴剌击走之，斩其将景统领。丙子，左司
郎中刘昂、通州刺史史肃、监察御史王宇、吏部主事
曹元、吏部员外郎徒单永康、太仓使马良显、顺州刺
史唐括直思白坐与蒲阴令大中私议朝政，皆杖之。
癸未，如春水。丙戌，如光春宫。二月乙巳，宋参知政事
钱象祖遣王柟来，以书上行省，复请川、陕关隘。甲寅，
如建春宫。庚申，谕有司曰：“方农作时，虽在禁地，亦令
耕种。”己巳，还宫。三月丁亥，幸瀛王第视疾。庚寅，以与
宋和，谕尚书省。壬辰，宰臣上表谢罪。甲午，瀛王从宪
薨。乙未，上亲临祭。夏四月癸卯，日晕三重，皆内黄外
赤。戊申，禘于太庙。庚戌，如万宁宫。甲寅，以北边无事，
敕尚书省：“命东北路招讨使还治泰州，就兼节度使其副招讨仍置于边。”诏谕有司：“以苗稼方兴，宜速遣
官分道巡行农事，以备虫蝻。”诏更定《猛安谋克承袭
程试格》。宋钱象祖复遣王柟以书上行省。庚申，诏诸
路按察司岁赐公用钱。闰月辛未，谕尚书省曰：“翰林
侍讲学士蒲察畏也言：使宋官当选人，其言甚当。彼
通谢使虽未到阙，其报聘人当先议择，此乃更始。凡
有礼数，皆在奉使。今既行之，遂为永例，不可不慎也。”
甲戌，制诸州府司县造作，不“得役诸色人匠，违者准
私役之律计庸，以受所监临财物论。”甲申，定承应人
《收补年甲格》。甲午，雨雹。定保甲军杀获南军官赏。乙
未，宋献韩𠈁胄等首于元帅府。五月丁未，御应天门，
备黄麾立仗，亲王、文武合班起居。中路兵马提控、平
南抚军上将军纥石烈贞以宋贼臣韩𠈁胄、苏师旦
首献，并奉元“帅府露布以闻。”悬其首并画像于市，以
露布颁中外。丙辰，平章政事匡至自军。己未，更元帅
府为枢密院。癸亥，诏移天寿节于十月十五日。丁卯，
遣使分路捕蝗。六月癸酉，宋通谢使、朝议大夫、试礼
部尚书许奕、福州观察使、右武卫上将军吴衡等奉
其主书入见。甲戌，谒谢于衍庆宫。癸未，以许、宋平，诏
中外，免河南、山东、陕西等六路三年夏税，河东、河北、
大名等五路半之。丁亥，以元帅左都监乌古论谊为
御史大夫。戊子，飞蝗入京畿。乙未，定服饰，明金象金
制。丁酉，以副都点检完颜侃为宋谕成使，礼部侍郎
乔宇副之。秋七月戊戌朔，太白昼见。庚子，诏更定蝗
虫生发坐罪法。乙巳，朝献于衍庆宫。诏颁《捕蝗图》于
中外。戊申，宋使朝辞，致答通谢书及誓书于宋主。八
月壬申，更定辽东行使钞法。癸酉，如建春宫。己丑，以
户部尚书高汝砺等为宋生日使。庚寅，如秋山。九月
甲子，遣吏部尚书贾守谦等一十三人与各路按察
司官推排民户物力。乙丑，至自秋山。冬十月辛未，以
吏部郎中郭郛为高丽生日使。辛巳，宋、高丽、夏遣使
来贺。夏国有兵，遣使来告。癸未，更定安泊强窃盗罪
格。辛卯，以军民共誉为廉能官，条附善最法。十一月
丁酉朔，诏诸路按察使并兼转运使。初设三司使，掌
判盐铁、度支、劝农事，以枢密使纥石烈子仁兼三司
使。癸卯，诏戒谕尚书省曰：“国家之治，在于纪纲。纪纲
所先，赏罚必信。今迺上自省部之重，下逮司县之间，
律度弗循，私怀自便，迁延旷岁，苟且成风，习此为恒，
从何致理朝廷者百官之本，京师者诸夏之仪。其勖
自今，各惩已往，遵绳奉法，竭力赴功，无枉挠以循情，
无依违而避势，一归于正，用范乃民。”是日，御临武殿
试护卫。丁未，敕谕临潢、泰州路兵马都总管承裔等
修边备。乙卯，上不豫。丙辰，崩于安福殿，年四十一。大
安元年春正月，谥曰“宪天光运仁文义武神圣英孝
皇帝”，庙号章宗。二月甲申，葬道陵。

赞曰：“章宗在位二十年，承世宗治平日久，宇内小康，
乃正礼乐，修刑法，定官制，典章文物，粲然成一代治
规。又数问群臣，汉宣综核名实，唐代考课之法，盖欲
跨辽、宋而比迹于汉、唐，亦可谓有志于治者矣。然婢
宠擅朝，冢嗣未立，疏忌宗室，而传授非人。向之所谓
维持巩固于久远者，徒为文具，而不得为后世子孙”
一日之用。金源氏从此衰矣。昔扬雄氏有云。“秦之有
司。负秦之法度。秦之法度。负圣人之法度。”盖有以夫。

### 卫绍王本纪

按《金史本纪》，“卫绍王，讳永济，小字兴胜，更讳允济。章
宗时，避显宗讳，诏改允为永。世宗第七子，母曰元妃
李氏。卫王长身，美髯须，天资俭约，不好华饰。大定十
一年，封薛王。是岁进封滕王。十七年，授世袭猛安。二
十五年，加开府仪同三司。二十六年，为秘书监。明年，
转刑部尚书。又明年，改殿前都点检。二十九年，世宗”
崩，章宗即位，进封潞王，起复，判安武军节度使。五月，
至冀州，以到任表谢，赐诏优答。明昌二年，进封韩王。
四年，改判兴平军。五年，改沁南军。承安二年，改封卫
王。三年，改昭义军。泰和元年，改判彰德府事。五年，改
判平阳府。初，章宗诛郑王永蹈、赵王永中，久颇悔之。
七年，下诏追复旧封，仍赐谥，而永蹈无后，乃以卫王
子按陈为郑王后，赐卫王诏曰：“朕念郑王，自弃天常，
以干国宪，槁瘗旷野，忽诸不祀，历岁既久，深用怆然，
亲亲之情，有怀难置。已诏追复旧爵，改葬如仪。稽考
古礼，以卿之子按陈为郑王后，谨其祭祀，卿其悉之。”
已而改武定军节度使。八年十一月，自武定军入朝。
是时，章宗已感嗽疾，卫王且辞行，而章宗意留之。章
宗初年，雅爱诸王，置王傅、府尉官以傅导德义。及永
中、永蹈之诛，由是疏忌宗室，遂以王傅、府尉检制王
家，苛问严密，门户出入皆有籍。而卫王乃永蹈母弟，
柔弱鲜智能，故章宗爱之。既无继嗣，而诸叔兄弟多
在，章宗皆不肯立，唯欲立卫王，故于辞行留之。无何，
章宗大渐，元妃李氏、黄门李新喜、平章政事完颜匡
定策。章宗崩，匡等传遗诏立卫王。卫王固让，乃承诏

大安元年正月辛丑，飞星如火，起天市垣，有尾迹若
赤龙。壬戌，改元，大赦，立元妃徒单氏为皇后。二月乙
丑朔，太白昼见，经天。壬辰，章宗内人范氏损其遗腹，
以诏内外。初，章宗遗诏，“内人有娠者两人，生男则立
为储贰。”至是平章政事仆散端等奏：“承御贾氏当以
十一月免乳，今则已出三月，范氏产期合在正月。医
称胎气有损，用药调治，脉息虽和，胎形已失。范氏愿
削发为尼。”封皇子六人为王。三月甲辰，道陵礼成，大
赦。诏曰：“自今于朕名不连续，及昶、永等字，不须别改。”
以平章政事仆散端为右丞相。四月庚辰，杀章宗元
妃李氏及承御贾氏。以平章政事完颜匡为尚书令。
五月，高丽贺即位。试宏词科。七月，幸海王庄，临奠鲁
国公主。八月，万秋节，宋遣使来贺。九月，如大房山，谒
奠睿陵、裕陵、道陵。百官表请建储，不允。十月，岁星犯
左执法。己卯，诏戒励风俗。十一月，平阳地震，有声如
雷，自西北来。十二月，诏“平阳地震，人户三人死者，免
租税一年，二人及伤者免一年。贫民死者给葬钱五
千，伤者三千。”尚书令、申王完颜匡薨。右丞相仆散端
为左丞相，进封兄越王永功为谯王，御史大夫张行
简为太保。

二年正月庚戌朔，日中有流星出，大如盆，其色碧，向
西行，渐如车轮，尾长数丈，没于蜀中，至地复起，光散
如火。二月，客星入紫微垣，光散如赤龙，地大震，有声
如雷。以礼部侍郎耿端义为参知政事。四月，校《大金
仪礼》。北方有黑气如大道，东西亘天。徐、邳州河清五
百馀里，以告宗庙社稷。五月，诏儒臣编《续资治通鉴》。
六月，大旱，下诏罪己，振贫民阙食者。曲赦西京、太原
两路杂犯死罪减一等，徒以下免。丙寅，地震。七月，地
震。八月，地震。乙丑，立子胙王从恪为皇太子。万秋节，
宋遣使来贺，猎于近郊。夏人侵葭州。九月，地大震。乙
未，诏求直言，招勇敢，抚流亡。庚子，遣使慰抚宣德行
省军士。丙午，京师戒严。上日出巡抚百官请视朝，不
允。辛亥，宣德行省罢。癸丑，诏抚谕中都、西京清仓被
兵民户。十一月，猎于近郊。中都大悲阁东渠内火自
出，逾旬乃灭。阁南刹竿下石罅中火自出，人近之即
灭，俄复出，如是者复旬日。中都火焮民居。十二月辛
酉朔，日有食之。是岁，大饥，禁百姓不得传说边事。
三年正月乙酉朔，宋、高丽、夏遣使来贺。荧惑入氐中。
二月，荧惑犯房宿。有大风从北来，发屋折，木通元门
重关折，东华门重关折。闰月，荧惑犯键闭星。三月，大
悲阁灾，延及民居。有黑气起北方，广长若大堤，内有
三白气贯之，如龙虎状。括民间马，令职官出马有差。
四月，大元太祖法天起运圣武皇帝来征，遣西北路
招讨使粘合合打乞和，平章政事独吉千家奴，参知
政事胡沙行省事，备边，西京留守纥石烈胡沙虎行
枢密院事，参知政事奥屯忠孝为尚书右丞，户部尚
书梁镗为参知政事。六月壬寅，更定《军前赏罚格》。八
月，诏奖谕行省官慰抚军士。千家奴、胡沙自抚州退
军，驻于宣平。河南、大名路军逃归，下诏招抚之。九月，
千家奴、胡沙败绩于会河堡，居庸关失守，禁男子不
得辄出中都城门。《大元》前军至中都，中都戒严。参知
政事梁镗镇抚京城。十月，每夜初更，正东西北天明
如月初出，经月乃灭。荧惑犯垒壁阵。上京留守徒单
镒遣同知乌古孙兀屯将兵二万卫中都，泰州刺史
术虎高琪屯通元门外。上巡抚诸军。罢宣德行省。十
一月，杀河南陈言人郝赞。以上京留守徒单镒为右
丞相，签中都在城军。纥石烈、胡沙虎弃西京走还京
师，即以为右副元帅，权尚书左丞。是时，德兴府、弘州、
昌平、怀来、缙山、丰润、密云、抚宁、集宁，东过平、滦，南至
清、沧，由临潢过辽河，西南至忻、代，皆归。大元初，徒单
镒请徙桓昌，抚百姓入内地，上信梁镗议，以责镒曰：
“是自蹙境土也。”及大元已定三州，上悔之。至是，镒复
请置行省事于东京，备不虞，上不悦曰：“无故遣大臣，
动摇人心。”未几，东京不守，上乃大悔。右副元帅胡沙
虎请兵二万屯宣德，诏与三千人屯妫州。平章政事
千家奴、参知政事胡沙坐覆全军，千家奴除名，胡沙
责授咸平路兵马总管，万户，𠇗头，屯古北口。十二月，
签陕西两路汉军五千人赴中都。太保张行简、左丞
相仆散端宿禁中议军事。左丞相仆散端罢。

崇庆元年正月朔，改元赦。宋、夏遣使来贺。右副元帅
胡沙虎请退军屯南口，诏数其罪，免之。三月，大旱。遣
使册李遵顼为夏国王。以御史大夫福兴为参知政
事，参知政事孟铸为御史大夫。夏人犯葭州，延安路
兵马总管完颜奴婢御之。五月，签陕西勇敢军二万
人、射粮军一万人赴中都。括陕西马。武安军节度使
致仕贾铉起复参知政事，参知政事福兴为尚书左
丞。诏卖空名敕牒。河东、陕西大饥，斗米钱数千，流华
满野。以南京留守仆散端为河南、陕西安抚使，提控
军马。七月，有风自东来，吹帛一段，高数十丈，飞动如
龙形，坠于拱辰门。八月万秋节，以兵事不设宴。十月曲赦西京、辽东、北京。十一月，赈河东南路、南京路、陕
西东路、山东西路、卫州旱灾。十二月，夏国王李遵顼
谢封册。

至宁元年正月，赈河东、陕西饥。二月，诏抚谕辽东。知
大名府事乌古论谊谋不轨，伏诛。三月，太阴、太白与
日并见，相去尺馀。五月，改元。诏谕咸平路契丹部人
之啸聚者。起胡沙虎复为右副元帅，领武卫军三千
人屯通元门外。陕西大旱。六月，夏人犯保安州，杀刺
史；犯庆阳府，杀同知府事。以户部尚书胥鼎、刑部尚
书王维为参知政事。八月，尚书左丞完颜元奴将兵
备边。诏军官军士赐赉有差。大雾，昼晦，治中福海别
将兵屯城北。辛卯，胡沙虎矫诏以诛反者，招福海，执
而杀之，夺其兵。壬辰，自通元门入，杀知大兴府徒单
南平、刑部侍郎徒单没撚于广阳门西。福海男符宝、
鄯阳都统石古乃率众拒战，死之。胡沙虎叩东华门，
遣人呼守直亲军百户冬儿五十户。蒲察六斤不应，
许以世袭猛安三品官职，亦不应。都点检徒单渭河
缒而出。护卫斜烈掊锁启门。胡沙虎以兵入宫，尽逐
卫士，代以其党，自称“监国都元帅。”癸巳，逼上出宫，以
素车载至故邸，以武卫军二百人锢守之。尚宫左夫
人郑氏为内职，掌宝玺。闻难，端居玺所待变。胡沙虎
遣黄门入收玺，郑曰：“玺，天子所用；胡沙虎人臣取，将
何为？”黄门曰：“今天时大变，主上犹且不保，况玺乎？御
侍当思自脱计。”郑厉声骂曰：“若辈宫中近侍，恩遇尢
隆，君难不以死报之，反为逆竖夺玺耶？我死可必，玺
必不与。”遂瞑目不语。黄门出，胡沙虎卒取宣命之宝，
伪除其党丑奴为德州防御使，乌古论夺剌顺天军
节度使、提控宿直将军，徒单金寿永定军节度使，及
其馀党凡数十人皆迁官。遂使宦者李思中害上于
邸，诱奉御和尚使作书，急召其父左丞元奴议事，元
奴以军来，并其子皆杀之。九月甲辰，宣宗即位。丁未，
诣邸临奠，伏哭尽哀，敕以礼改葬。胡沙虎请废为庶
人。诏百官议于朝堂，议者二百馀人。太子少傅奥屯
忠孝、侍读学士蒲察思忠请从废黜，户部尚书武都
拾遗田庭芳等三十人请降为王侯，太子太保张行
简请用汉昌邑王、晋海西公故事，侍御史完颜讹出
等十人请降复王封，胡沙虎固执前议，宣宗不得已，
乃降封东海郡侯。昭雪道陵元妃李氏、承御贾氏。十
月辛亥，元帅右监军木虎、高琪杀胡沙虎于其第。“胡
沙虎”者，纥石烈执中也。《宣宗》乃下诏削其官爵，赠石
古乃“顺州刺史、鄯阳顺天军节度使。凡从二人拒战
者千户，赏钱五百贯，谋克三百贯，蒲辇散军二百贯，
各迁官两阶。战没者赠赏付其家。”冬儿加龙虎卫上
将军，再迁宿直将军蒲察六斤，加定远大将军、武卫
军钤辖。石古乃子尚幼，给俸八贯石，敕有司候其年
十五以闻。贞祐四年，诏追复卫王，谥曰“绍。”

赞曰：“卫绍王政乱于内，兵败于外，其灭亡已有征矣。
身弑国蹙，记注亡失，南迁后不复纪载。皇朝中统三
年，翰林学士承旨王鹗有志论著，求大安、崇庆事不
可得，采摭当时诏令。故金部令史窦祥年八十九，耳
目聪明，能记忆旧事。”从之，得二十馀条。司天提点张
正之写灾异十六条，张承旨家于本载旧事五条。金
礼部尚书杨云翼日录四十条，陈老日录三十条，藏
在史馆。条件虽多，重复者三之二。唯所载李妃完颜
匡定策，独吉千家奴兵败，纥石烈、执中作难，及日食、
星变、地震、氛祲，不相背盭。今校其重出，删其繁杂，《章
宗实录》详其前事，《宣宗实录》详其后事。又于金掌奏
目女官大明居士王氏所纪，得资明夫人援玺事，附
著于篇，亦可以存其梗概云尔。